Izmantojot viltotus dokumentus, krievu finieris pārpludina Eiropu

Igaunijas finiera ražotāji uzsver, ka Kazahstānā, Turcijā un Ķīnā legalizētie kokmateriāli samazina godīgu uzņēmēju ieņēmumus līdz pat 30 %. Savukārt,  muitas iestādes mudina Briseli ieviest daudz stingrāku kontroli.
Avoti: Latvijas Mežu sertifikācijas padome un pasaules kokrūpniecības informācijas vietnes
Šā gada sākumā organizācijas Earthsight veiktā izmeklēšana atklāja, ka kopš sankciju stāšanās spēkā 2022. gada jūlijā Eiropas Savienībā ir ievests Krievijas bērza saplāksnis jau vairāk nekā 1,5 miljardu eiro vērtībā. Tie ir aptuveni 500 000 kubikmetru un kā viena no galvenajām šī finiera piegādātajām esot Lietuva.
Sankcijām pakļautā koksne no Krievijas un Baltkrievijas, kas tiek “paslēpta” zem viltus izcelsmes valsts dokumentiem, turpina ieplūst pasaules koksnes tirgos milzīgos apjomos. Faktiski par to maksā godīgie kokmateriālu ražotāji, kas ievēro visus pastāvošos likumus. Saskaņā ar spēkā esošajiem noteikumiem kokmateriālu imports no Krievijas un Baltkrievijas Eiropas Savienībā ir aizliegts kopš 2022. gada vidus, kad sākās pilna mēroga iebrukums Ukrainā. Tomēr organizācijas Earthsight turpmākie izmeklēšanas rezultāti atklāja izvērstus, ļoti labi organizētus, plašus nelikumīgas tirdzniecības tīklus, kas sankciju skartos kokmateriālus “pārdēvē” par produktiem no draudzīgām valstīm, tostarp Kazahstānas, Turcijas un Ķīnas.
Igaunijas uzņēmuma Puidukoda, kas eksportē kokmateriālus uz aptuveni 30 valstīm, vadītāja Eveli Opmanna TVP World pastāstīja, ka biznesa brauciena laikā pie kokmateriālu piegādātāja viņai tika piedāvāts produkts, kas acīmredzami bija ražots Krievijā. E.Opmanna stāsta: “Es nevēlos nosaukt valsti, bet man bija šāda pieredze: tu dodies uz noliktavu, [viņi] tev saka, ka šis ir ļoti labs, ļoti lēts produkts. Es paskatos uz šo plātni, un, lai gan neesmu ļoti laba eksperte, es varu atpazīt Krievijas kokmateriālus, - un, ja tev saka, ka tie ir no Turcijas, tad viss ir skaidrs.” E,Opmanna norādīja, ka kokmateriāli parasti tiek piedāvāti par cenām, kas ir par 20 - 30 % zemākas nekā tirgus līmenis, radot konkurences problēmas atbilstošajiem uzņēmējiem. Uzņēmuma vadītāja raksturo situāciju: „Kuru tas ietekmē? Krievi pazemina cenas, un tad klients man jautā: „Ko jūs varat darīt saistībā ar cenu?” Es neko nevaru darīt.”
Problēmas apmērs nav palicis nepamanīts
Pagājušajā gadā publicētie laboratorijas pētījumi atklāja, ka gandrīz puse no bērza, kas tika testēts paraugos no Apvienotās Karalistes un Amerikas Savienotajām Valstīm, bija marķēts nepareizi, radot pamatotas aizdomas, ka kokmateriāli, faktiski, ir no Krievijas vai Baltkrievijas.
Organizācijas Earthsight veiktajā izmeklēšanā tika veikts aprēķins, ka kopš sankciju stāšanās spēkā Eiropas Savienībā ir ievests sankcionētais bērza saplāksnis 1,5 miljardu eiro vērtībā. Saskaņā ar Earthsight datiem Polija tika identificēta kā viena no lielākajam aizdomīgā nelikumīgā bērza saplākšņa pircēja laika posmā no 2022. gada jūlija līdz 2024. gada oktobrim, tālāk sarakstā apjomu iegādē sekoja Spānija, Portugāle, Itālija, Vācija un Igaunija.
Problēmas apmērs nav palicis nepamanīts ražotājiem. Preses vizītes laikā Igaunijā TVP World pārstāvji informēja par to, ka aizliegtā koksne joprojām nonāk Eiropas tirgū un tas notiek, neskatoties uz Igaunijas iestāžu ievērojamiem centieniem to novērst. Aizliegums attiecas uz koksni un ar to saistītiem produktiem, kas eksportēti no Krievijas un Baltkrievijas, bet, ja sankcionētie kokmateriāli tiek papildus apstrādāti un pārveidoti trešajā valstī, šī valsts “pārvēršas” par oficiālo izcelsmes vietu attiecīgajiem kokmateriāliem. Šāds process, savukārt, ļauj ievest kokmateriālus Eiropas Savienības un Lielbritānijas tirgos. 
Jāks Niguls, Igaunijas mēbeļu ražotāja Tarmeko Group valdes loceklis un Igaunijas Meža un kokrūpniecības asociācijas (EFWIA) direktors, situāciju vērtē tā: “Šī tā saucamā aizliegtā importēšana no Krievijas, protams, turpinās. Tā notiek caur Kazahstānu, Turciju un Ķīnu.” J.Niguls minēja konkrētu piemēru par cenu atšķirībām. „Pirms dažām dienām mēs izteicām piedāvājumu vienam iepakojuma ražotājam, kas ražo finiera kastes. Viņi teica, ka Eiropas finieris maksā vismaz 800 eiro un mūs informēja, ka to nopirkuši no Kazahstānas par 550 eiro.” EFWIA aktīvi sadarbojas ar Igaunijas muitas iestādēm, lai izskaustu šo praksi.  Tarmeko Group vadītājs uzskata, ka kokmateriālu apjoms, kas ievests Baltijas valstī, kurai ir kopīga sauszemes robeža ar Krieviju, ir “daudz mazāks nekā iepriekš”, lai gan viņš arī atzina, ka “to ir grūti novērst”.
Pēdējo četru gadu laikā notikusī pāreja no Krievijas un Baltkrievijas piegādēm ir būtiski mainījusi kokmateriālu tirdzniecību lielā daļā Eiropas. Uzņēmums Puidukoda, kam Igaunijā ir divas rūpnīcas, iepriekš pusi kokmateriālu iepirka no Krievijas. Uzņēmums bija spiests strauji pāriet uz piegādātājiem no Ziemeļvalstīm. „Mēs veicām pāreju sešu mēnešu laikā... tāpēc Puidukoda tas bija diezgan grūts periods, - mums nācās mainīt lielāko daļu piegādātāju,” norāda Puidukoda vadītāja. Viņa uzskata, ka Igaunija un Baltijas reģions kopumā šobrīd ir “diezgan tīrs no Krievijas kokmateriāliem”, neskatoties uz to, ka tirgus cenas joprojām ietekmē citur legalizētie koksnes produkti. Uzņēmums Puidukoda iepriekš ir nosūtījis koksnes paraugus neatkarīgai laboratorijas pārbaudei, lai pārliecinātos par savas piegādes ķēdes uzticamību. E.Opmanna norādīja, ka tirgotāji valstīs, kas ģeogrāfiski atrodas tālu no Krievijas, šķiet, ir ar “vairāk gatavi” tirgoties ar sankcionētajiem kokmateriāliem nekā Baltijas valstis, kur tuvums konfliktam Ukrainā ir palielinājis izpratni un atbildību. “Mēs esam ļoti tuvu ukraiņiem, - mēs jūtam, ka viņi cīnās arī par mums. Pirkt kokmateriālus no valsts, kas vēlas viņus iekarot, nav ētiski... un es domāju, ka arī mūsu klienti to neatzītu,” uzsvēra Puidukoda direktore.
Vai nu pierādiet vai neeksportējiet vispār!
Laikā līdz 2024. gadam un 2025. gadā Igaunijas Nodokļu un muitas pārvalde (ETCB) pastiprināja kontroli finiera importam no Kazahstānas un Ķīnas. Tas uzreiz izraisīja ievērojamu apjomu samazināšanos. Aģentūra paziņoja, ka pagājušā gada augustā tā bija uzsākusi vairāk nekā 100 lietas par izcelsmes viltošanu saistībā ar kokmateriālu importu no Kazahstānas, daudzos gadījumos konstatējot, ka tur veiktais apstrādes process nebija pietiekams, lai attiecīgajam koksnes produktam piešķirtu Kazahstānas izcelsmi. “Mēs apzināmies, ka šādu apiešanas shēmu risks joprojām ir augsts,” TVP World paziņoja ETCB Muitas atbilstības nodaļas vadītājs V.Rauams. Viņš norādīja, ka aģentūra ir lūgusi Eiropas Komisijai apsvērt jaunas klauzulas ieviešanu, kas liktu kokmateriālu eksportētājiem sniegt pierādījumus, ka izejmateriāliem nav Krievijas izcelsme. Šīm prasībām būtu jābūt daļai no nākotnes sankciju paketes.
Nesenie ziņojumi liecina, ka Polijas iestādes arī ir centušās panākt līdzīgu pasākumu Eiropas savienības līmenī. Tas liecina, ka pieaug spiediens, lai visā Savienībā tiktu īstenota saskaņotāka izpildes reakcija. Godīgajiem ražotājiem, piemēram, kā igauņu Puidukoda un Tarmeko, viedoklis par situāciju ir absolūti skaidrs, - sankciju režīms ir efektīvs, bet bez daudz stingrākām pārbaudēm uz Eiropas Savienības ārējām robežām nelikumīgi ievestā koksne turpinās apdraudēt godīgo Eiropas uzņēmēju konkurētspēju, samazinās peļņu un stiprinās agresorvalstu ekonomiku.

